Qashqadaryoda koronavirus karantinidan qochmoqchi bo‘lgan fuqaro qo‘lga olindi

20-mart kuni Rossiyaning Moskva shahridan “Moskva—Toshkent” poyezdi orqali O‘zbekistonga kirib kelgan 1995-yilda tug‘ilgan namanganlik M.A. epidemik vaziyatga ko‘ra, o‘rnatilgan tartibda, Qashqadaryo viloyatida tashkil etilgan karantin markaziga joylashtirilgan.
Ushbu fuqaro 21-mart kuni soat 15:30 da belgilangan tartib qoidalarga amal qilmasdan, karantin markazi devoridan oshib o‘tib, qochishga harakat qilgan vaqtda karantin hududi bo‘ylab xizmat olib borayotgan Milliy gvardiya xodimi tomonidan qo‘lga olingan.
“Hozirda ushbu shaxsga nisbatan jinoyat ishi qo‘zg‘atish choralari ko‘rilmoqda”, — deyiladi Milliy gvardiya axborotida.
Avvalroq Rossiyadan qaytgach, Samarqand viloyatida karantinga joylashtirilgan parkentlik fuqaro karantin joyidan qochib ketgach, Parkent tumanidagi uyida ushlangani, unga nisbatan jinoyat ishi qo‘zg‘atilgani haqida xabar berilgan edi.
Ma’lumot uchun, epidemiyaga qarshi kurash qoidalarini buzganlik uchun qonunda belgilangan tartibda jinoiy javobgarlikka tortiladi. Jumladan, sanitariyaga oid qonun hujjatlarini yoki epidemiyaga qarshi kurash qoidalarini buzish, odamlarning ommaviy kasallanishiga olib kelsa 11,1 million so‘mdan 22,3 million so‘mgacha miqdorda jarima solish yoki 5 yilgacha muayyan huquqdan mahrum qilish yoki 2 yilgacha axloq tuzatish ishlari yoki 1 yildan 3 yilgacha ozodlikni cheklash yoxud 3 yilgacha ozodlikdan mahrum qilish bilan jazolanadi.
O‘sha qilmish odamning o‘limiga sabab bo‘lsa, 2 yildan 3 yilgacha axloq tuzatish ishlari yoki 3 yildan 5 yilgacha ozodlikni cheklash yoxud ozodlikdan mahrum qilish bilan jazolanadi. O‘sha qilmish odamlarning o‘limiga sabab bo‘lsa, 5 yildan 8 yilgacha ozodlikdan mahrum qilish bilan jazolanadi.